18 vas tydens saamtrek, optog in Kaapstad‘n Betoger teen geslasgbaseerde geweld word Saterdag in hegtenis geneem. (Foto: AP Photo/Nardus Engelbrecht) Die Wes-Kaapse polisie ondersoek ’n saak van poging tot moord, openbare geweld, kwaadwillige saakbeskadiging en oortredings wat verband hou met die Wet op Rampbestuur nadat 18 mense Saterdag tydens twee afsonderlike betogings naby die parlement in Kaapstad in hegtenis geneem is. Kapt. FC van Wyk, woordvoerder van die polisie, het in ’n verklaring gesê sowat 500 motorfietsryers het teen plaasaanvalle in die Moederstad saamgetrek terwyl 400 betogers teen geslagsgebaseerde geweld opgeruk het. Volgens Van Wyk het sommige persone op die hoek van Roeland- en Buitenkantstraat paaie versper en skade aan motors aangerig waarna polisielede opgetree het om die skare uitmekaar te jaag. Motorfietsryers het Saterdag in Kaapstad saamgetrek teen plaasaanvalle. (Foto: Twitter) ’n Video word intussen op sosiale media versprei waarin daar gesien word hoe polisiebeamptes ’n motorfietsryer van sy motorfiets afpluk waarna betogers met traangas bestook is. Volgens Van Wyk sal dié mense wat tydens die saamtrek en betoging in hegtenis geneem is, Maandag in die plaaslike landdroshof verskyn.